ຂປລ. ແຂວງ ຊຽງຂວາງ ແລະ ຄະນະຊີ້ນຳ 1237 ທະຫານເຂດ 4 ສສຫວຽດນາມ ຮ່ວມກັບ ກອງບັນຊາການທະຫານແຂວງ ເຫງະອານ ສສ ຫວຽດນາມ ຈັດກອງປະຊຸມ ປຶກສາຫາລືກ່ຽວກັບວຽກງານການຂຸດຄົ້ນ ຊອກຄົ້ນອັດຖິ (ກະດູກ) ທະຫານ ອາສາສະໝັກ ແລະ ຊ່ຽວຊານຫວຽດນາມ ທີ່ເສຍຊີວິດ ໃນພາລະກິດຕໍ່ສູ້ກູ້ຊາດ ຂອງປະຊາຊົນລາວ ໃນປາງສົງຄາມຢູ່ລາວ ໃນວັນທີ 13 ມີນາ 2018 ຢູ່ ແຂວງຊຽງຂວາງ ນຳໂດຍ ທ່ານ ຄຳແສນ ມະນີວົງ ຮອງເຈົ້າແຂວງໆ ຊຽງຂວາງພ້ອມດ້ວຍຄະນະ ແລະ ທະຫານ ເຂດ 4 ນຳໂດຍ ທ່ານ ພົນຈັດຕະວາ ຫງວ້ຽນດຶກຫົວ ຮອງຫົວໜ້າ ການເມືອງ ກອງບັນຊາການທະຫານເຂດ 4 ຫົວໜ້າຄະນະ ຜູ້ແທນຄະນະຊີ້ນຳ 1237 ພ້ອມດ້ວຍຄະນະ ແລະ ທະຫານ ແຂວງເຫງະອານ ນຳໂດຍທ່ານ ພັນເອກ ເຢືອງມິງຮ່ຽນ ຮອງຫົວໜ້າ ການທະຫານ ກອງບັນຊາການທະຫານແຂວງ ເຫງະອານ
ກອງປະຊຸມ ໄດ້ປຶກສາຫາລື, ກວດກາ, ເກັບກຳສະພາບ, ຜົນການ ຜັນຂະຫຍາຍ ປະຕິບັດການຮ່ວມມື ສຳຫລວດ, ຊອກຄົ້ນ, ຂຸດຄົ້ນອັດຖິ ທະຫານອາສາສະໝັກ ແລະ ຊ່ຽນຊານຫວຽດນາມ ໃນລະດູແລ້ງ ປີ 2017-2018 ຢູ່ພື້ນທີ່ ແຂວງຊຽງຂວາງ, ປຶກສາຫາລືວິທີການ ປະສານສົມທົບຍົກສູງປະສິດທິຜົນ ໃນການຮ່ວມມືໃນຕໍ່ໜ້າ ເຊິ່ງສາມາດ ທ້ອນໂຮມໄດ້ 65 ອັດຖິ ຄາດວ່າ ຈະຈັດພິທີນຳສົ່ງ-ເຄື່ອນຍ້າຍອັດຖິ ແລະ ດວງວິນຍານ ຂອງນັກຮົບອາສາສະໝັກ ແລະ ຊ່ຽວຊານຫວຽດນາມ ກັບຄືນສູ່ ບ້ານເກີດເມືອງນອນ ໃນຊ່ວງເດືອນພຶດສະພາ 2018 ນີ້.ທ່ານຮອງເຈົ້າແຂວງໆ ຊຽງຂວາງໄດ້ໃຫ້ສຳພາດວ່າ: ແຂວງຊຽງຂວາງ ຈະເພີ່ມທະວີການຮ່ວມມື ໃຫ້ຂໍ້ມູນແກ່ກອງຂຸດຄົ້ນ ພ້ອມທັງເບິ່ງແຍງ ເຫັນຄວາມສຳຄັນ ວຽກງານການຂຸດຄົ້ນອັດຖິ, ອາໄລອາວອນ ແລະ ຮູ້ບຸນຄຸນອັນລົ້ນ ເຫລືອຕໍ່ບັນດານັກຮົບ ທະຫານອາສາສະໝັກ ແລະ ຊ່ຽວຊານຫວຽດນາມ ທີ່ເສຍສະຫລະ ແລະ ອຸທິດຕົນ ເພື່ອພາລະກິດ ສາກົນອັນສູງສົ່ງ ເພື່ອສັນຕິພາບ ເອກະລາດ ແລະ ຄວາມຜາສຸກ ຂອງປະຊາຊົນລາວ.
ຂ່າວ: ບຸນມີ ແສງທຸມ
ເນື້ອໃນ: ຂປລ